Post salutacionem. Ersamen vnde vorsenigen heren, beszunderen guden frunde, vnns is warhafftigen by gekamen, wo iuncker Wilm vnde syn husfrouwe Birgitte mit iuw tor stede syn sollen vnde sick mit den yennen sodan gelt by vnns synde medebelangende in yenigen entliken handel geuen wil, in vorachtinge des alderdurchluchtigesten forsten, heren koninges &c. to Dennemarken affsprokes vnde vnnse vorbedinge. Worumme is vnse fruntlike bede, gy, guden frunde, den gedachten iuncker Wilm vnde syn husfrouwe vnderrichten willen des gedachten heren koninges affsproke genoch schen moge vnns mit nogafftigen quitancien vnde touorsichten vor sick vnde ere eruen tobesorgende, vp dat se dat ere, dar se recht to hebben, kregen mogen. Wo deme ouers so nicht boschen mochte, so is vnnse vlitige begerte, gy de genante iuncker Wilm vnde syn husfrouwe mit iuw tor stede anholden vnde bekummeren willen bet so lange se dar to van den medeeruen mit rechte gedrungen werden, vp dat he nicht wedder tor seward kame furderen schaden to donde, dar villichte vnnse vnde iuwe copman vnder malckander mede to vordrete vnde vnwillen mochten kamen, dat wii vele veler vorhot seen. Kennet Got almechtig [etc].